
Betegtájékoztató: Információk a felhasználó számára

[bookmark: bookmark2]Acyrelis 200 mg tabletta
aciklovir
[bookmark: bookmark3]
[bookmark: bookmark4]Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma
1. Milyen típusú gyógyszer az Acyrelis és milyen betegségek esetén alkalmazható?
2. Tudnivalók az Acyrelis szedése előtt
3. Hogyan kell szedni az Acyrelist?
4. Lehetséges mellékhatások
5. Hogyan kell az Acyrelist tárolni?
6. [bookmark: bookmark5]A csomagolás tartalma és egyéb információk


1. Milyen típusú gyógyszer az Acyrelis és milyen betegségek esetén alkalmazható?

Az Acyrelis hatóanyaga az aciklovir, és ez a gyógyszer az úgynevezett antivirális szerek csoportjába tartozik. Gátolja bizonyos vírusok szaporodását.

[bookmark: bookmark6]Az Acyrelis felnőttek számára javallott:
· a herpes simplex vírus (Herpes simplex) által okozott bőr- és nyálkahártyaherpesz kezelésére;
· a herpes simplex vírus (Herpes simplex) által okozott primer és kiújuló genitális herpesz kezelésére.


2. Tudnivalók az Acyrelis szedése előtt

Ne szedje az Acyrelist
· ha allergiás az aciklovirra, valaciklovirra vagy a gyógyszer (6. pontban felsorolt) bármely egyéb összetevőjére.

[bookmark: bookmark7]Figyelmeztetések és óvintézkedések
Az Acyrelis szedése előtt beszéljen kezelőorvosával vagy gyógyszerészével, ha:
· korábban súlyos bőrkiütés, bőrhámlás, hólyagosodás és/vagy szájnyálkahártya-elváltozások jelentkeztek Önnél az aciklovir vagy valaciklovir alkalmazását követően,
· vesebetegsége van,
· más gyógyszert is szed, amely vesekárosodást okozhat,
· 65 évesnél idősebb,
· immunhiányos állapotban szenved (pl. csontvelő-átültetés után, vagy HIV-fertőzött betegek). Immunhiányos betegeknek kezelőorvosukkal kell egyeztetni bármilyen fertőzés kezelése előtt.
· ha különösen súlyos Herpes simplex vírus fertőzése van,
· ha a betegnél a visszatérő fertőzés a korábbiaknál gyakrabban jelentkezik (évente 6-nál többször), hosszabban tart (5 nap után is hatástalan a kezelés), és súlyosabb klinikai tünetekkel jár (pl. 3–4 nap kezelés után jelennek meg újak), mivel ezek immunhiányos állapotra vagy felszívódási zavarra utalhatnak, amelyet diagnosztizálni, és a gyógyszer adagját módosítani kell.

Az aciklovir alkalmazása során különös elővigyázatosság szükséges – fontos információk
Az Acyrelis súlyos bőrreakciókat okozhat. Hagyja abba az Acyrelis alkalmazását, és haladéktalanul forduljon orvoshoz, ha ezekkel a 4. pontban ismertetett, súlyos bőrreakciókkal összefüggő bármely tünetet észlel.

Gyermekek és serdülők
Az Acyrelis nem ajánlott 18 évesnél fiatalabb gyermekeknek és serdülőknek.

[bookmark: bookmark8]Egyéb gyógyszerek és az Acyrelis
Tájékoztassa kezelőorvosát vagy gyógyszerészét a jelenlegi, a nemrégiben szedett, valamint szedni tervezett egyéb gyógyszereiről.

Feltétlenül tájékoztassa kezelőorvosát vagy gyógyszerészét, ha az alábbi gyógyszerek bármelyikét szedi:
· probenecid, amelyet köszvény kezelésére használnak,
· cimetidin, amelyet gyomorfekély kezelésére használnak,
· mikofenolát-mofetil, amelyet szervátültetés után a kilökődés megelőzésére használnak,
· teofillin, amelyet krónikus obstruktív tüdőbetegségben vagy asztmás betegeknél használnak.

[bookmark: bookmark9]Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Az Acyrelis alkalmazása kerülendő terhesség alatt. Terhesség vagy szoptatás alatt aciklovir csak abban az esetben alkalmazható, ha a várható előnyök az orvos megítélése szerint meghaladják a lehetséges ismeretlen kockázatokat.

Az aciklovir átjut az anyatejbe. Ha Ön szoptat, az Acyrelis szedése előtt egyeztessen kezelőorvosával.

[bookmark: bookmark10]A készítmény hatásai a gépjárművezetéshez és a gépek kezeléséhez szükséges képességekre
Nem végeztek vizsgálatokat az aciklovir gépjárművezetéshez vagy gépek kezeléséhez szükséges képességekre gyakorolt hatásáról. Egyes mellékhatások, mint az aluszékonyság, szédülés vagy epilepsziás görcsök ronthatják a koncentrációt és a reakcióidőt. Vezetés vagy gépek kezelése előtt bizonyosodjon meg arról, hogy nem tapasztalja ezeket a mellékhatásokat.

[bookmark: bookmark12]Az Acyrelis nátriumot tartalmaz
A készítmény kevesebb, mint 1 mmol (23 mg) nátriumot tartalmaz tablettánként, azaz gyakorlatilag "nátriummentes".


3. [bookmark: bookmark13]Hogyan kell szedni az Acyrelist?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A gyógyszer szedése
· Ezt a gyógyszert szájon át kell bevenni.
· Vízzel, egészben nyelje le a tablettát.
· A tabletta étkezéstől függetlenül is bevehető.
· Az utasításoknak megfelelően szedje, minden nap azonos időpontban.

Az Acyrelis szedése alatt ajánlott a bőséges folyadékbevitel a vesekárosodás elkerülése és a mellékhatások előfordulásának csökkentése céljából.

Felnőttek
Naponta 5-ször (körülbelül 4 óránként) 1 db 200 mg aciklovirt tartalmazó tablettát kell bevenni, és éjszaka szünetet tartani. A kezelést 5 napig kell folytatni.

Visszatérő fertőzés esetén nagyon fontos még a betegséget megelőző úgynevezett prodrómális időszakban megkezdeni a kezelést, melynek során viszketés, égő vagy feszülő érzés vagy ehhez hasonló tünetek jelentkeznek, illetve közvetlenül az első bőrelváltozások megjelenésekor.

Idősek
Időseknél figyelembe kell venni a csökkent veseműködés lehetőségét.

Veseelégtelenség
Súlyos veseelégtelenségben szenvedő betegeknél az adagolást az orvos módosíthatja.
[bookmark: bookmark15]
Ha az előírtnál több Acyrelist vett be
Ha az előírtnál több Acyrelist vett be, forduljon kezelőorvosához vagy gyógyszerészéhez, vagy keresse fel a legközelebbi sürgősségi osztályt. Vigyen magával egy dobozzal a gyógyszerből.

[bookmark: bookmark16]Ha elfelejtette bevenni az Acyrelist
Ha elfelejtette bevenni az Acyrelist, vegye be, amint eszébe jut. Ha viszont már közel van a következő adag bevételének időpontja, akkor hagyja ki az elfelejtett adagot.
Ne vegyen be kétszeres adagot a kihagyott adag pótlására.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba az Acyrelis szedését és azonnal tájékoztassa kezelőorvosát, vagy forduljon a legközelebbi kórház sürgősségi osztályához, ha az alábbiak bármelyikét tapasztalja:
· súlyos allergiás reakció (anafilaxia). Ez nagyon ritka az Acyrelist szedők között (1 000 beteg közül legfeljebb 1-et érinthet). A rövid idő alatt kialakuló tünetek közé tartozik:
· viszkető bőrkiütés (csalánkiütés);
· az ajkak, az arc, a nyelv, a nyak és a torok duzzanata, ami légzési nehézséget okoz (angioödéma);
· vérnyomásesés, amely ájuláshoz vezet.
· súlyos bőrreakciók: ezek nagyon ritkán fordulnak elő az Acyrelist szedő betegeknél. 
A tünetek közé tartoznak:
· kiterjedt kiütés, magas láz és megnagyobbodott nyirokcsomók (DRESS-szindróma vagy gyógyszerrel összefüggő túlérzékenységi szindróma),
· vörös, hámló, kiterjedt kiütés a bőr alatti csomókkal és hólyagokkal, lázzal együtt. A tünetek általában a kezelés kezdetén jelentkeznek [akut generalizált exantémás pusztulózis (AGEP)],
· vöröses, ki nem emelkedő, céltáblaszerű vagy kör alakú foltok a törzsön, melyek közepe gyakran hólyagos, a bőr hámlásával, a száj, a torok, az orr, a nemi szervek és a szem fekélyeivel. Ezeket a súlyos bőrkiütéseket láz és influenzaszerű tünetek előzhetik meg (Stevens–Johnson-szindróma [SJS] / toxikus epidermális nekrolízis [TEN]).

Egyéb mellékhatások lehetnek:

Gyakori mellékhatások (10 beteg közül legfeljebb 1-et érinthet):
· [bookmark: bookmark18][bookmark: bookmark19]fejfájás,
· szédülés,
· [bookmark: bookmark20]hányinger vagy hányás,
· [bookmark: bookmark21]hasmenés,
· [bookmark: bookmark22]hasfájás,
· viszketés,
· [bookmark: bookmark23]napfény hatására kialakuló bőrreakciók (fényérzékenység),
· fáradékonyság,
· testhőmérséklet emelkedése (láz).

Nem gyakori mellékhatások (100 beteg közül legfeljebb 1-et érinthet):
· viszkető bőrkiütés (csalánkiütés),
· hajhullás.

Ritka mellékhatások (1 000 beteg közül legfeljebb 1-et érinthet):
· nehézlégzés (légszomj),
· laboreredmény-eltérések,
· az ajkak, az arc, a nyak és a torok duzzanata, ami légzési nehézséget okoz (angioödéma),
· májenzimszint emelkedése.

Nagyon ritka mellékhatások (10 000 beteg közül legfeljebb 1-et érinthet):
· zavartság vagy nyugtalanság,
· remegés,
· bizonytalan járás vagy mozgáskoordinációs zavar (ataxia),
· lassú, nehezen érthető beszéd (dizartria),
· nem létező dolgok hallása vagy látása (hallucinációk),
· pszichotikus zavar,
· epilepsziás roham (görcsök),
· aluszékonyság,
· agyat érintő megbetegedés (enkefalopátia),
· eszméletlen állapot (kóma),
· a bőr és a szemfehérje sárga elszíneződése (sárgaság), májgyulladás (hepatitisz),
· deréktáji fájdalom a vesék területén, vagy közvetlenül a csípők felett (vesefájdalom),
· veseelégtelenség.

Nagyon ritka, laboreredményeket érintő mellékhatások (10 000 beteg közül legfeljebb 1-et érinthet):
· a vörösvértestek számának csökkenése (vérszegénység),
· a fehérvérsejtek számának csökkenése (leukopénia),
· a vérlemezkék (a véralvadásban szerepet játszó sejtek) számának csökkenése (trombocitopénia).

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. [bookmark: bookmark24]Hogyan kell az Acyrelist tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő („EXP”) után ne szedje ezt a gyógyszert. A lejárati idő a megadott hónap utolsó napjára vonatkozik.

Legfeljebb 30 °C-on tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszerrel. Ezek az intézkedések elősegítik a környezet védelmét.


6. [bookmark: bookmark25]A csomagolás tartalma és egyéb információk

Mit tartalmaz az Acyrelis?
· A készítmény hatóanyaga az aciklovir. 200 mg aciklovirt tartalmaz tablettánként.
Egyéb összetevők: mikrokristályos cellulóz, povidone K-30, A-típusú karboximetilkeményítő-nátrium, magnézium-sztearát.
[bookmark: bookmark26]
Milyen az Acyrelis külleme és mit tartalmaz a csomagolás?
Az Acyrelis 200 mg tabletta fehér vagy csaknem fehér, kerek, 9,0 ± 0,2 mm-es, mindkét oldalán domború, egyik oldalán mély nyomású „200” jelzéssel van ellátva.

PVC//alumínium buborékcsomagolásban és dobozban. A doboz 25 db tablettát tartalmaz.

[bookmark: bookmark27]A forgalomba hozatali engedély jogosultja és a gyártó
Zakłady Farmaceutyczne Polpharma S.A.
ul. Pelplińska 19, 83-200 Starogard Gdański
Lengyelország


Ezt a gyógyszert az Európai Gazdasági Térség tagállamaiban az alábbi neveken engedélyezték:
Cseh Köztársaság: Acyrelis
Szlovákia: Xentalir 200 mg tablety

OGYI-T-24822/01	25 ×	PVC//Alumínium buborékcsomagolásban


[bookmark: bookmark30]A betegtájékoztató legutóbbi felülvizsgálatának dátuma: 2026. október.

